宏福苑大火

**宏福苑大火**係香港一單五級大火，傷亡慘重，可以話喺香港開埠以嚟最嚴重嘅火災之一 。事發二〇二五年十一月廿六號下晝，大埔宏福苑因應政府嘅「強制驗樓及驗窗計劃」 ，全邨八棟大廈一齊做外牆維修。起初有市民發現宏昌閣棚架圍網小火，由下燒到上，又藉風勢，幾分鐘就蔓延到其他六棟樓，由外牆棚架燒到入屋，濃煙密佈。全苑八座得一棟悻免。燒咗超過四十三個鐘，喺廿八號朝早撲熄。

大火傷亡仍然喺點算當中，失踪者有可能已經燒到化灰，無法辨認。168人死亡，79傷，仍然有6人失踪。141具遺體已確認身份，其中有一名消防員殉職。死傷唔少老弱不便，而亦有唔少外籍傭工，同埋有地盤工人燒死。

今次大火，係香港主權移交後第二次五級火警，對上一次係二〇〇八年嘉禾大廈大火。呢次大火，以香港大火傷亡計，係繼一九四八年石塘嘴永安倉大火之後至慘重嘅一場。 

今次事件引起國際關注，媒體包括新華社、日本放送協會、英國廣播公司、美國有線電視新聞網等都有相關報道。當中澳洲總理、英國外相、日本政府發言人、台灣總統、英王查理斯三世、教宗良十四世等都對依件事件表示深切哀悼。

## 經過

警方指喺11月26號下午2點51分左右接到大量市民報案，指宏昌閣大廈外牆棚架起火。根據香港火警分級制度在下午3時02分，火警升至三級；到下午3時34分，火警再升至四級；傍晚6時22分升級為五級，7座大廈受到波及。

消防用咗8條喉同埋7座鋼梯射水，22隊搜疏隊係現場處理求助個案，進入超過1800單位爆破搜索。成個救援行動中，動用391架消防車、185架救護車，2311名消防救護員到場拯救；同埋有12名消防員受傷。

燒咗超過四十三個鐘，廿八號朝早十點十八分大致撲熄。

有居民接受採訪時話，火災發生時冇火警鐘聲，部分住戶係有人打比佢地或者通訊群組，甚至係外遊屋企人通知先知有火警，亦都有人逐家逐戶拍門提醒鄰居走火警。部分居民喺火場入面決定幫助其他鄰居，比如叫其他人入屋暫避、抱住唔係自己嘅BB離開、以網絡通知潛在受影響人士。

火勢喺一個鐘頭內就已經蔓延至少5座大廈，後尾7座大廈都起嗮火，而宏志閣雖然冇受波及，但佢邊緣嘅圍網曾經都被火舌焫著，好彩有消防即刻整熄咗。消防處估計係因為燃燒嘅竹棚碎屑喺風勢助長下，導致大火迅速波及其他大廈。

## 起火原因
起火原因未有定論，不過把火燒得咁揯嘅部分原因已經知道，初頭懷疑有工人抌未熄嘅煙頭焫着棚網，但由於煙頭極難以令棚網起火，所以更令人懷疑係有人蓄意縱火。最近已經發現承辦商用咗唔合規格嘅易燃棚網，仲有發現違規使用發泡膠封窗，導致火勢一發不可收拾。大火成因調查緊。起初外國傳媒認為竹棚導致，因為香港理工大學副教授黄鑫炎喺事發翌日，向英國電視臺講起火原因，引致外界解讀竹棚係火災嘅主因。呢個講法引發公眾廣泛質疑，十二月一號，黃生為自己嘅科學研究不足就發言，造成大眾誤解，為此道歉。另外佢曾經誤傳深圳消防到咗香港，又為誤傳而道歉。坊間認為大火主因係圍網問題，後來亦指玻璃窗封發泡膠。同日，政府喺樣本之中，發現部份圍網阻燃唔及格。十二月七號，消防處初步確認大埔宏福苑大火最先起火嘅位置，係宏昌閣1至2樓嘅竹棚棚架，消防處會繼續作深入調查，並透過電腦模擬及視察真實環境，再確認起火點。

## 死傷
### 地方

* 160名死者分佈（截至9/12/2025）
** 宏新閣3人
** 宏道閣2人
** 宏盛閣1人
** 宏昌閣70人（最先起火）
** 宏泰閣82人
** 2人未明住處
** 宏志閣、宏仁閣、宏建閣未發現死者
* 79名傷者中42出院，37留院，4人危殆、9人嚴重、24人穩定，31人仍失聯。
### 類別
#### 殉職
* **何偉豪先生**，37歲，隸屬沙田消防局，入職9年，為細搶救車消防隊員。消防處處長楊恩健指，何消防員今日下午3點01分到達火警現場，在地下負責救援，大約係3時半失去聯絡。消防搜索後，在4點01分在宏昌閣對出空地發現佢，當時佢臉部燒傷，隨即轉送去威爾斯醫院搶救，4點45分證實不治。

* **陳先生**，69歲，「三沙判頭」(即次次承辦商)。當時係宏泰閣10樓外牆工作，其中一名生還者工同記者表示，陳先生發現火燭後曾經率領一眾工人搵水喉撲救；

* **莫先生**，65歲，鋪紙皮石工人。係宏泰閣做野，見到起火後爬入大廈內叫人疏散，後來被困火場；

* **賴先生**，71歲，二判管工。原本係寫字樓做緊野，收到電話知道起火後，去咗工地叫人疏散同喺地面幫手救火，後來被雜物擊中後身亡；
* **劉女士**，46歲，紙皮石掃口工人，當時係宏泰閣約12、13樓工作，最後亦喪命，遺下一個仔

#### 外藉死者

* 截至12月1日，印尼駐港總領事館確認有9名印傭喪生
* 菲律賓駐港總領事館確認，1名菲傭喺呢次火災中離世

#### 其他

## 調查
保安局局長鄧炳強話，消防員喺滅火期間見到大廈外牆嘅保護網、防火布還有塑膠布嘅燃燒速度，比合規物料蔓延得更加快同埋更加猛，屬於「唔尋常」情況。同時，一此未受波及大廈外牆窗口通風位置貼咗發泡膠板，呢種物料遇熱嘅時候容易蔓延，一樣唔尋常。消防處亦講，現場有單位通風窗被發泡膠板封住，可能導致火勢加速蔓延，將會深入調查。

11月28號，保安局局長鄧炳強曾經表示，初步化驗結果顯示大廈棚網達阻燃要求，但發泡膠板高度易燃，引起市民質疑。

消防處就發現，宏福苑嘅火警鐘經檢查後，證實「唔能夠有效操作」，冇響，消防處會執法。

12月1號，政務司司長陳國基、保安局局長鄧炳強、廉政專員胡英明，同警務處刑事及保安處處長陳東 一齊向記者交代請進度。佢哋喺各座大廈嘅高、中、低層一共攞咗20個棚網樣本，**當中有7個棚網樣本「非阻燃」。** 廉政專員表示，由於7月超強颱風樺加沙襲港後，本身嘅棚網爛咗，涉案者喺一間本地供應商用 $124,200 買咗 2300卷 （每卷54蚊）未達阻燃標準嘅防護網去做替補。後來因為10月18號中環華懋大廈發生棚架三級火，有人擔心宏福苑嘅棚網會被抽查，所以佢地係同一間供應商再用 $11,500 買咗100卷（每卷100蚊）達阻燃標準嘅防護網，只係裝咗係棚腳，諗住魚目混珠。總共慳咗約11萬蚊港幣。

### 警方
於2025年11月27號，警方就大火及涉嫌誤殺為由拉咗三個男人，分別係大維修承辦商宏業建築兩個董事同埋一個工程顧問，並搜查位於新蒲崗嘅辦公室。

* 12男1女涉嫌誤殺（40至77歲），包括大判工程公司、工程顧問公司、二判搭棚公司及二判外牆工程公司相關人士。
喺2025年12月3號，網紅 Kenny 因涉嫌早前於YouTube發布煽動仇恨影片，疑被警方拘捕。警方話影片中 Kenny 侮辱宏福苑大火死傷者「罪孽深厚」、「罪有應得，應有懲罰及報應」及「唔需同情佢哋」等，「引起公憤」。

2025年12月1號，以「企圖欺詐」罪拘捕一名27歲揸雙程證嘅中國籍女子，涉嫌係模仿本地社福機構網頁，誘使市民捐款協助受影響居民，佢係涉案嘅傀儡戶口持有人。

2025年12月2號，拘捕一個32歲男人，涉嫌喺網上聲稱係災民，詐騙4人善款2.55萬元，佢報稱廚師，正被警方扣查，將會落案起訴。另外再拘捕6人，來自宏福苑消防裝置承辦商公司，涉嫌作出虛假陳述，據指相關人士曾向消防處報稱在工程期間不會關閉火警鐘系統。

### 廉政公署
廉政公署話宏福苑大火涉及重大公眾利益，喺11月27號成立專案小組，調查宏福苑大維修工程係咪涉及貪污。

* 拘捕12人，包括：工程顧問、承建商及搭棚判頭

### 香港國安處
就今次事件國安處拘捕咗3個人

* 關靖豐，男，24歲。佢被控涉嫌意圖煽動被捕，據知係中文大學學生。佢以「四大訴求」聯署，訴求係「持續支援受災居民，確保妥善安置」、「成立獨立調查委員會，全面徹查潛在利益輸送」、「重新審視工程監管制度，拒絕祭旗了事」、「全力追究監管疏忽、問責政府官員」。當佢被捕後，網上聯署嘅網頁亦已經關閉。
* 有消息傳出兩名男女被捕，其一個係前屯門區議員張錦雄，另一名女子曾經係火場外做義工。

## 應急措施

11月26日火災發生後，大埔民政事務處即時開放廣福社區會堂同東昌街社區會堂作為臨時庇護中心，並安排中華基督教會馮梁結紀念中學安置疏散居民。隨後增設大埔社區中心、富善社區會堂、香港善導會管理的過渡房屋「善樓」，並喺當晚再增設太和鄰里屋苑中心、東昌街體育館同香港傷健協會新界傷健中心，截至11月27日合共9間臨時庇護中心。同時民政處喺那打素醫院、威爾斯親王醫院及北區醫院設立跨部門援助站。

運輸署因應火警而封閉廣宏街來回方向全線、大埔公路元洲仔段、吐露港公路同完善路嘅部分路段，約40條巴士路線要改道行駛，港鐵亦加密東鐵綫班次。

房屋局協調超過2,000個中轉屋單位同臨時收容床位，同埋1400個過渡房屋單位安置災民。香港房屋協會調動轄下暫租住屋項目，合共400個單位畀宏福苑大火影響居民暫住。

政府成立「大埔宏福苑援助基金」設立戶口接受捐款，政府會投入3億元，同即時向受影響嘅每戶災民派發一萬蚊嘅緊急補助金額。另外向每一個死者家屬提供20萬慰問金，再會向每一戶發放5萬蚊生活津貼。

教育局宣布受影響嘅學校停課，有11 間中小學喺11月27號停課；5間學校11月28號繼續停課。教育局就小一自行分配學位會要求學校聯絡受影響嘅家長，為子女辦理註冊手續作出安排。

## 延伸背景資料
大埔宏福苑嘅業主立案法團文件顯示，2024年1月通過咗屋苑大維修方案，要求8座一共1,984戶，每兩個月、分6期比16至18萬嘅維修費，總數高達3.3億，結果引起好多業主唔滿意。相關工程喺同年7月先至開始，到目前為止已經超過一年，承辦商係宏業建築工程有限公司，原本預計於出年3月至6月左右，分批拆除棚架。

出事前宏福苑嘅大維修工程由2024年夏天開始，係為咗配合樓齡超30年建築要強制維修嘅政府法規而啟動，工程原本預算係3億幾港幣，費用主要由近2000戶住戶承擔，當宏業建築工程有限公司中咗標，就引發咗好多住戶不滿，除咗擔憂兼控訴承建商坐地起價兼偷工減料，仲質疑法團選擇出過事嘅承建商。據報喺搭好棚架兩個月後嘅2024年9月，啲居民就提交投訴去勞工處，更有人發起連署獲得超5%業主簽名要求依法例召開大會重選管委同推翻維修方案，喺2024年7月時唔單止法團唔畀開大會，仲警告埋啲業主唔好自己去開會，後續唔理警告有達200個業主自行開會，就即時畀保安警告，仲報埋警話要拉咗啲業主，糾纏到9月卒之開到特別業主大會炒走舊法團、選出新法團，但工程早喺7月開始咗，業主冇法中止。

根據該屋苑《宏福通訊》第6期 (2025.06.13)，業主立案法團委託工程顧問鴻毅建築師有限公司負責招聘駐地盤工程監督，協助監督屋苑大維修工程日常各項工序、驗收物料、跟進個案及記錄整體工作進度，確保工程施工質量。

宏福苑業主立案法團網站公開文件，發現去年11月及12月嘅第7、8次全體委員會議記錄，都顯示宏福苑的屋苑綜合保險係由中國太平承保，中國太平保險(香港)副總經理郭端祥冇否認。

## 救援、補救措拖、悼念、災後重建

### 單位安置

* 政府會提供1800個單位安置災民，另外物左色近一千個青年宿舍同埋酒店房間，畀災民暫住一至兩星期。
* 信和集團旗下嘅香港黃金海岸酒店、皇家太平洋酒店及香港富麗敦海洋公園酒店預備共 160 間客房，隨時為有需要嘅居民提供免費住宿支援。
* 香港房屋協會調動轄下暫租住屋項目可供入住嘅空置單位，大埔嘅「策誠軒」約90個單位比受影響嘅居民暫時安罝。

### 補救措施

* 政府亦已即時進行分批巡查全港正係進行緊外牆大維修、而有搭棚架同保護網嘅樓宇。發展局亦都同業界會面，商討推進金屬棚架取代竹棚架嘅路線圖。

### 各界捐款
*以下除非特別標示，否則係以港幣計算*

「一方有難，八方支援」香港各個業界都對呢次嚴重嘅傷亡紛紛予以支援，商界、娛樂圈等各個界別都踴躍損款，籌集超過11億港幣  。另外政府透過中銀開設嘅「大埔火災捐款專戶」截至12月4號已經籌到25億元。

* 香港賽馬會首批1億元援助，同埋會提供情緒教育等支援；
* 李嘉誠基金會創辦人李嘉誠早前表示佢嘅基金會捐3,000萬比慈善機構，特別係服務大埔地區嘅團體。機構可以透過慈山寺網站入面連結遞交申請。 基金會另外亦會撥出額外 5,000 萬元作後續支援。合共涉資8,000萬元。
* 香港公益金撥款5,000萬元成立「公益金及時雨大埔火災援助基金」； 另外11月30日嘅公益金百萬行所籌得嘅款項，將全數撥入「公益金及時雨大埔火災援助基金」
* 恒基兆業地產集團李兆基基金將捐款3,000萬；
* 滙豐及恒生銀行聯合宣布，捐出3,000萬元；
* 澳門霍英東基金會將捐款3,000萬；
* 李文達與蔡美靈慈善基金將捐款3,000萬予「大埔宏福苑援助基金」；
* 九龍倉將捐款3000萬；；
* 嘉里集團將捐款3000萬予「大埔宏福苑援助基金」；
* 馬雲公益基金會將捐款3,000萬；

**以下為其他香港本地捐款者 或 集團**

**以下為香港藝人捐款**

**以下為非香港捐款者 或 集團**

### 悼念死難者

11月28號，特區政府舉行悼念儀式，全體官員喺公民廣場默哀三分鐘。即日起全港政府建築物都降半旗三日，並喺十八區設立弔唁處以方便民眾表達悼念。。

11月29至30號，源源不斷有市民前往宏福苑附近悼念，排隊人龍不見龍尾長達1.6公里，唔少人特登跨區過嚟。市民分別獻花、默企同寫心意卡，亦都有人掛紙鶴。超過一千名印尼籍家佣喺維園草坪悼念包括同鄉在內嘅罹難者，期間有人忍唔住喊。

## 類同事件及睇多啲
*香港火災事件
#1996年11月20號	嘉利大廈五級大火
#2008年8月10號	嘉禾大廈五級大火（香港主權移交後第一單五級火）
#2025年10月18號	華懋大廈棚架工程三級火災
*其他國家高樓大廈火災
#1972年5月13號	千日百貨店火災
#2009年2月9號	北京中央電視台電視文化中心火災
#2010年11月15號	上海「11·15」特別重大火災
#2017年6月16號	倫敦 Grendfell Tower 火災
#2022年11月24號	新疆烏魯木齊高層住宅樓火災
*煙囪效應
*香港火警分級制度

## 參考